Javier Rodríguez

Javier Rodríguez  ye un dibuxante de cómic y músicu asturianu.

Formóse como dibuxante na Escuela d'Artes y Oficios d'Uviéu y la so carrera entamóla participando en concursos y publicando en revistes de tirada reducida, pa, posteriormente, autoedítase Love Gun, nel añu 1996, obra qu'apaecería nuna segunda etapa en collaboración con Ígor Medio. L'encargu del Ayuntamientu de Xixón pa facer un cómic que tocare'l tema de les drogues ente la mocedá, que guionizaría Boni Pérez, terminaría con una buena escandalera siendo calificáu por munchos como provocador. El trabayu titulábase Los Potaje, y vería la lluz nuna edición doble, en castellanu y n'asturianu. Magar lo anterior el trabayu acabaría ganando l'accésit nos premios Reina Sofía de la Fundación Contra la Drogadicción.

Como profesional entamaría a asoleyar los sos trabayos na revista El Víbora, na que taría varios años, faciendo delles historietes curties, portaes y les series Paraíso Punk Rock Bar (1997 - 1999), Tenebro y Comprobando la Realidad.

Cola editorial Glénat asoleyó los álbumes Wake Up y Miedo (con guión de David Muñoz y Antonio Trashorras). Igualmente, con ediciones El Jueves collaboró na revista infantil-xuvenil Mister K dende'l primer númberu hasta la so desapaición faciendo la serie Crononautas.

Javier trabayó como diseñador y dibuxante n'estremaos proyeutos de cine, publicidá, música (con portaes pa grupos como Manta Ray, Felpeyu o Australian Blonde) y nel suplementu del diariu El País, Tentaciones (posteriormente EP3). Sería l'encargáu de dibuxar el cartel del Salón del Cómic de Barcelona del añu 2006.

Tamién fizo trabayos como colorista pa les editoriales DC Comics y Marvel Comics, en títulos como Bat Girl Year One, Breach, Doc Strange. Anguaño (2008) trabaya pa la editorial Les humanoïdes Associés cola serie Lolita HR, d'estética manga.

Javier Rodríguez tamién tocó la guitarra en dellos grupos musicales como Kactus Jack o Laherzio.

 Referencies 

 Enllaces esternos 

Categoría:Dibuxantes d'Asturies
Categoría:Persones d'Uviéu